PMIndiaData/PMIndiaSum huggingface dataset:
କିମ୍ବଦନ୍ତୀ ଗାୟିକା ଲତା ମଙ୍ଗେଶକରଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କିମ୍ବଦନ୍ତୀ ଗାୟିକା ଲତା ମଙ୍ଗେଶକରଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ତାଙ୍କ ପରିବାର ସହିତ କଥା ହେବା ସହ ସମବେଦନା ଜଣାଇଛନ୍ତି । ସେ ଏହା ମଧ୍ୟ କହିଛନ୍ତି ଯେ ଆଗାମୀ ପୀଢିମାନେ ତାଙ୍କୁ ଭାରତୀୟ ସଂସ୍କୃତିର ଏକ କିମ୍ବଦନ୍ତୀ ଭାବରେ ମନେ ରଖିବେ, ଯାହାଙ୍କ ସୁମଧୁର ସ୍ୱର ଲୋକମାନଙ୍କୁ ଅଭିଭୂତ କରିବାର ଏକ ଅପୂର୍ବ ଦକ୍ଷତା ରଖିଥିଲା । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୋ ନିକଟରେ ଶବ୍ଦ ନାହିଁ । ଦୟାଳୁ ତଥା ଯତ୍ନଶୀଳ ଲତା ଦିଦି ଆମକୁ ଛାଡି ଚାଲିଯାଇଛନ୍ତି । ସେ ଆମ ଦେଶରେ ଏକ ଶୂନ୍ୟସ୍ଥାନ ଛାଡିଛନ୍ତି ଯାହା ପୂରଣ ହୋଇପାରିବ ନାହିଁ । ଆଗାମୀ ପୀଢି ତାଙ୍କୁ ଭାରତୀୟ ସଂସ୍କୃତିର ଏକ କିମ୍ବଦନ୍ତୀ ଭାବରେ ମନେ ରଖିବେ, ଯାହାଙ୍କ ସୁମଧୁର ସ୍ୱର ଲୋକଙ୍କୁ ଅଭିଭୂତ କରିବାର ଏକ ଅଦ୍ୱିତୀୟ ଦକ୍ଷତା ରଖିଥିଲା । “ଲତା ଦିଦି”ଙ୍କ ଗୀତ ବିଭିନ୍ନ ପ୍ରକାରର ଭାବନା ଆଣିଥିଲା । ସେ ଦଶନ୍ଧି ଦଶନ୍ଧି ଧରି ଭାରତୀୟ ଚଳଚ୍ଚିତ୍ର ଜଗତର ପରିବର୍ତ୍ତନକୁ ଅତି ନିକଟରୁ ଦେଖିଥିଲେ । ଚଳଚ୍ଚିତ୍ର ବ୍ୟତୀତ ସେ ସର୍ବଦା ଭାରତର ଅଭିବୃଦ୍ଧି ପ୍ରତି ଆଗ୍ରହୀ ଥିଲେ । ସେ ସର୍ବଦା ଏକ ଶକ୍ତିଶାଳୀ ତଥା ବିକଶିତ ଭାରତ ଦେଖିବାକୁ ଚାହୁଁଥିଲେ ।” “ମୁଁ ଏହାକୁ ମୋର ସୌଭାଗ୍ୟ ବୋଲି ମନେ କରେ ଯେ ମୁଁ ସର୍ବଦା ଲତା ଦିଦିଙ୍କ ଠାରୁ ଅପାର ସ୍ନେହ ପାଇଛି । ତାଙ୍କ ସହ ମୋର କଥାବାର୍ତ୍ତା ସ୍ମରଣୀୟ ହୋଇ ରହିବ । ଲତା ଦିଦିଙ୍କ ଦେହାନ୍ତରେ ମୁଁ ଭାରତବାସୀଙ୍କ ସହ ଅତ୍ୟନ୍ତ ଦୁଃଖିତ । ତାଙ୍କ ପରିବାର ସହିତ କଥା ହେବା ସହ ସମବେଦନା ଜଣାଇଛି । ଓମ୍ ଶାନ୍ତି ।”
ଭାରତ-ଆଫଗାନିସ୍ତାନ ମଧ୍ୟରେ ବିମାନ ମାଲ ପରିବହନ ସେବାକୁ ସ୍ଵାଗତ

କାବୁଲରୁ ଭାରତକୁ ଆରମ୍ଭ ହୋଇଥିବା ବିମାନ ମାଲ ପରିବହନ ସେବାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ଵାଗତ କରିଛନ୍ତି । ଏହି ସେବା ଲାଗି ଆଫଗାନିସ୍ତାନ ରାଷ୍ଟ୍ରପତି ଆଶରାଫ ଘାନୀଙ୍କୁ ସେ ଧନ୍ୟବାଦ ଜଣାଇଛନ୍ତି । “କାବୁଲରୁ ଆରମ୍ଭ ହୋଇଥିବା ପ୍ରଥମ ବିମାନ ମାଲ ପରିବହନ ସେବାକୁ ଅତ୍ୟନ୍ତ ଖୁସୀର ସହ ସ୍ଵାଗତ କରୁଛୁ । ଭାରତ-ଆଫଗାନିସ୍ତାନ ମଧ୍ୟରେ ସିଧାସଳଖ ସଂଯୋଗୀକରଣ ଏକ ନୂତନ ସମୃଦ୍ଧିର ଅୟମାରମ୍ଭ କରିବ । ଏହି ପଦକ୍ଷେପ ଲାଗି ମୁଁ ରାଷ୍ଟ୍ରପତି ଆଶରଫ ଘନୀଙ୍କୁ ଧନ୍ୟବାଦ ଜଣାଉଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମହାରାଷ୍ଟ୍ର ବିଧାନସଭାର ବିଧାୟକ ଶ୍ରୀ ଲକ୍ଷ୍ମଣ ଜଗତାପଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ର ବିଧାନସଭାର ବିଧାୟକ ଶ୍ରୀ ଲକ୍ଷ୍ମଣ ଜଗତପଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମହାରାଷ୍ଟ୍ର ବିଧାନସଭାର ବିଧାୟକ ଶ୍ରୀ ଲକ୍ଷ୍ମଣ ଜଗତପ ଜୀଙ୍କ ଦେହାନ୍ତରେ ଦୁଃଖିତ । ଜନ କଲ୍ୟାଣ ତଥା ପୁଣେ ଏବଂ ଏହାର ଆଖପାଖ ଅଞ୍ଚଳର ବିକାଶ ପାଇଁ ସେ ବହୁତ ଅବଦାନ ରଖିଥିଲେ । ତାଙ୍କ ପରିବାର ଏବଂ ସମର୍ଥକଙ୍କ ପ୍ରତି ସମବେଦନା । ଓମ୍ ଶାନ୍ତି ।”
କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଭାରତ, ଫିଲିପାଇନ୍ସ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟ ମଞ୍ଜୁରି

କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଭାରତ ଏବଂ ଫିଲିପାଇନ୍ସ ମଧ୍ୟରେ ବୁଝାମଣାପତ୍ର (MOU) ସ୍ୱାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମଓୟୁ ଦ୍ୱାରା କୃଷି କ୍ଷେତ୍ରରେ ଦ୍ୱିପାକ୍ଷିକ ସହଯୋଗରେ ସୁଧାର ଆସିବ ଏବଂ ଏହା ଉଭୟ ରାଷ୍ଟ୍ର ପାଇଁ ଲାଭଦାୟକ ହେବ । ଏହାଦ୍ୱାରା ଦୁଇ ଦେଶ ମଧ୍ୟରେ ସର୍ବୋତ୍ତମ କୃଷି ପଦ୍ଧତିକୁ ବୁଝିବା ଲାଗି ପ୍ରୋତ୍ସାହନ ମିଳିବ ଏବଂ ଏହାଦ୍ୱାରା ଉତ୍ତମ ଉତ୍ପାଦକତା ସହିତ ଉନ୍ନତ ବିଶ୍ଵ ବଜାର ପର୍ଯ୍ୟନ୍ତ ପହଂଚରେ ସହାୟତା ମିଳିପାରିବ । ଏହି ଏମଓୟୁରେ ଧାନ ଉତ୍ପାଦନ ଏବଂ ପ୍ରକ୍ରିୟାକରଣ, ବହୁଫସଲୀ ପ୍ରଣାଳୀ, ଶୁଷ୍କଭୂମି କୃଷି ପ୍ରଣାଳୀ, ଜୈବିକ କୃଷି, କଠିନ ଏବଂ ଜଳ ସଂରକ୍ଷଣ ଏବଂ ପରିଚାଳନା, ମୃତ୍ତିକା ଉର୍ବରତା, ରେଶମ କୀଟ ପାଳନ, କୃଷି ବନୀକରଣ, ପଶୁପାଳନ ସୁଧାର ଆଦି କ୍ଷେତ୍ରରେ ସହଯୋଗ ନିମନ୍ତେ ବ୍ୟବସ୍ଥା କରାଯାଇଛି । ଏହି ଏମଓୟୁରେ ମିଳିତ କାର୍ଯ୍ୟ ଗୋଷ୍ଠୀ ଗଠନର ବ୍ୟବସ୍ଥା ରହିଛି । ଯାହାଦ୍ୱାରା ସମାନ ସଂଖ୍ୟାରେ ପ୍ରତିନିଧି ସାମିଲ ହେବେ । ଏହି ମିଳିତ କାର୍ଯ୍ୟ ଗୋଷ୍ଠୀ ପ୍ରତ୍ୟେକ ଦୁଇ ବର୍ଷରେ ଗୋଟିଏ ବୈଠକ ଆୟୋଜନ କରିବେ, ଯାହା ଥର ଥର କରି ଫିଲିପାଇନ୍ସ ଏବଂ ଭାରତରେ ଆୟୋଜନ କରାଯିବ ।
ଆସନ୍ତାକାଲି 15 ଜାନୁଆରୀ, 2019ରେ କେରଳ ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 15 ଜାନୁଆରୀ, 2019ରେ କେରଳର କୋଲ୍ଲମ ଏବଂ ଥିରୁଅନନ୍ତପୁରମ ଗସ୍ତ କରିବେ । କେରଳର କୋଲ୍ଲମରେ ପ୍ରଧାନମନ୍ତ୍ରୀ 66ନଂ ଜାତୀୟ ରାଜପଥରେ କୋଲ୍ଲମ ବାଇପାସର ଉଦଘାଟନ କରିବେ । 13 କିଲୋମିଟର ଲମ୍ବ ଦୁଇ ଲେନ ବିଶିଷ୍ଟ ଏହି ବାଇପାସ ନିମନ୍ତେ 352 କୋଟି ଟଙ୍କା ବ୍ୟୟ କରାଯାଇଛି । ଏଥିରେ ଅଷ୍ଟାମୁଡ଼ି ହ୍ରଦରେ ମୋଟ 1540 ମିଟର ଲମ୍ବ ତିନୋଟି ସେତୁ ମଧ୍ୟ ସାମିଲ ଅଛି । ଏହି ପ୍ରକଳ୍ପ ଦ୍ୱାରା ଅଳପୁଜା ଏବଂ ଥିରୁଅନନ୍ତପୁରମ ମଧ୍ୟରେ ଯାତ୍ରା ସମୟ ହ୍ରାସ ପାଇବ ଏବଂ କୋଲ୍ଲମ ସହରରେ ଟ୍ରାଫିକ ଜାମ ସମସ୍ୟା ମଧ୍ୟ କମ ହେବ । ପ୍ରଧାନମନ୍ତ୍ରୀ ଥିରୁଅନନ୍ତପୁରମରେ ପଦ୍ମନାଭ ସ୍ୱାମୀ ମନ୍ଦିର ଦର୍ଶନ କରିବେ । ସେଠାରେ ସେ ଆଗନ୍ତୁକମାନଙ୍କ ପାଇଁ କେତେକ ସୁବିଧାର ଶୁଭାରମ୍ଭ କରି ଏକ ଫଳକ ଅନାବରଣ କରିବେ । ପ୍ରଧାନମନ୍ତ୍ରୀଙ୍କର କୋଲ୍ଲମକୁ ଏହା ତୃତୀୟ ଗସ୍ତ । ପ୍ରଥମ ଥର ପ୍ରଧାନମନ୍ତ୍ରୀ ଡିସେମ୍ବର 2015ରେ କୋଲ୍ଲମ ଗସ୍ତ କରିଥିଲେ ଏବଂ ସେ ଆର.ଶଙ୍କରଙ୍କ ମୂର୍ତ୍ତି ଅନାବରଣ କରିଥିଲେ । ଦ୍ୱିତୀୟ ଥର ଏପ୍ରିଲ, 2016ରେ ସେ ଅଗ୍ନିକାଣ୍ଡ ଘଟଣା ପରେ ମଧ୍ୟ କୋଲ୍ଲମ ଗସ୍ତ କରିଥିଲେ ।
ସମନ୍ୱିତ ଇ-ଫାଇଲିଂ ଓ କେନ୍ଦ୍ରୀକୃତ ପ୍ରୋସେସିଂ କେନ୍ଦ୍ର 2.0 ପ୍ରକଳ୍ପ ଲାଗି ବ୍ୟୟ ମଞ୍ଜୁରିକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆୟକର ବିଭାଗର ସମନ୍ୱିତ ଇ-ଫାଇଲିଂ ଏବଂ କେନ୍ଦ୍ରୀକୃତ ପ୍ରୋସେସିଂ କେନ୍ଦ୍ର 2.0 ପ୍ରକଳ୍ପ ଲାଗି 4241.97 କୋଟି ଟଙ୍କାର ବ୍ୟୟ ମଞ୍ଜୁରିକୁ ଅନୁମୋଦନ କରିଛନ୍ତି । 2018-19 ଆର୍ଥିକ ବର୍ଷ ପର୍ଯ୍ୟନ୍ତ ବର୍ତ୍ତମାନର ସିପିସି-ଆଇଟିଆର 1.0 ପ୍ରକଳ୍ପର 1482.44 କୋଟି ଟଙ୍କାର ସମ୍ମିଳିତ ବ୍ୟୟକୁ ମଧ୍ୟ ମଞ୍ଜୁରି ଦେଇଛନ୍ତି । ଏହି ପ୍ରକଳ୍ପର ବ୍ୟାପକ ଉଦ୍ଦେଶ୍ୟ ନିମ୍ନରେ ଉଲ୍ଲେଖ କରାଯାଉଛି : କ. ଟିକସଦାତାଙ୍କ ପାଇଁ ତ୍ୱରିତ ଏବଂ ସଠିକ ନିଷ୍କର୍ଷ । ଖ. ପ୍ରଥମ ଥର ସଠିକ ଦୃଷ୍ଟିକୋଣ । ଗ. ସମସ୍ତ ପର୍ଯ୍ୟାରେ ଉପଯୋଗକାରୀ (ୟୁଜର)ମାନଙ୍କୁ ଉନ୍ନତ ଅଭିଜ୍ଞତା ପ୍ରଦାନ କରିବା । ଘ. ନିରନ୍ତର ସହଭାଗୀତା ଜରିଆରେ ଟିକସଦାତାମାନଙ୍କ ସଚେତନତା ଏବଂ ଶିକ୍ଷାକୁ ଉନ୍ନତ କରିବା । ଙ. ସ୍ୱେଚ୍ଛାକୃତ ଟିକସ ଅନୁପାଳନକୁ ପ୍ରୋତ୍ସାହିତ କରିବା । ଚ. ବକେୟା ଟିକସ ଚାହିଦାର ଉଚିତ ପରିଚାଳନା କରିବା । ବିଭିନ୍ନ କାର୍ଯ୍ୟକଳାପ ଜରିଆରେ ବିଭାଗ ଏବଂ ଟିକସଦାତାମାନଙ୍କ ପାଇଁ ଏହି ଉଦ୍ଦେଶ୍ୟକୁ ମଞ୍ଜୁରିର ଅନେକ ଲାଭ ରହିଛି । ଅଧିକ ସଠିକ ଏବଂ ଶୁଦ୍ଧତା ସୁନିଶ୍ଚିତ କରିବା ତଥା ରିଫଣ୍ଡ/ପ୍ରୋସେସିଂରେ ଲାଗୁଥିବା ସମୟକୁ ଯଥେଷ୍ଟ ହ୍ରାସ କରିବାର ସାଧନ ରୂପରେ ଆୟକର ରିଟର୍ଣ୍ଣ (ଆଇଟିଆର)ର ଆଗୁଆ ଦାଖଲ ଏବଂ ଟିକସଦାତାଙ୍କ ପକ୍ଷରୁ ସ୍ୱୀକାର୍ଯ୍ୟତା, ବକେୟା ଟିକସ ଚାହିଦା ସହ ଜଡ଼ିତ ପ୍ରସଙ୍ଗର ସମାଧାନରେ ଟିକସଦାତାଙ୍କୁ ସୁବିଧା, ଟିକସଦାତାଙ୍କ ସହାୟତା ଲାଗି ସମନ୍ୱିତ ଯୋଗାଯୋଗ କେନ୍ଦ୍ର, ଡିଜିଟାଲ ମିଡିଆ ଜରିଆରେ ଟିକସଦାତା ସମ୍ପର୍କ କାର୍ଯ୍ୟକ୍ରମ ଓ ଟିକସଦାତାମାନଙ୍କୁ ଉନ୍ନତ ସେବା ଉପଲବ୍ଧ କରାଇବା ଲାଗି ନିଯୁକ୍ତିଦାତା/ ଅଂଶୀଦାର ମାନ୍ୟତା ପ୍ରଦାନ କାର୍ଯକ୍ରମ ଏହି କାର୍ଯ୍ୟକଳାପ ମଧ୍ୟରେ ସାମିଲ ରହିଛି । ଏହି ନିଷ୍ପତ୍ତି ଦ୍ୱାରା ସାରା ଦେଶରେ ସମସ୍ତ ଶ୍ରେଣୀର ଟିକସଦାତାମାନଙ୍କ ଦ୍ୱାରା ସୁସଙ୍ଗତ, ଏକ ସମାନ, ନିୟମ ଆଧାରିତ ଏବଂ ଗୁପ୍ତ ଚିହ୍ନଟ ପଦ୍ଧତିରେ ଦାଖଲ କରାଯାଇଥିବା ରିଟର୍ଣ୍ଣର ପ୍ରୋସେସିଂ ଦ୍ୱାରା ସମାନ ସ୍ତରର ଇକ୍ୟୁଟି ସୁନିଶ୍ଚିତ ହେବ । ଏହାଦ୍ୱାରା ଯେଉଁସ୍ତରର ଟିକସଦାତା ହୁଅନ୍ତୁ ପଛେ, ସମସ୍ତ ଟିକସଦାତାଙ୍କ ପାଇଁ ଟିକସ ବ୍ୟାପାରରେ ନିରପେକ୍ଷତା ସୁନିଶ୍ଚିତ ହେବ । ଏହି ନିଷ୍ପତ୍ତି ଦ୍ୱାରା ଆୟକର ରିଟର୍ଣ୍ଣର ତ୍ୱରିତ ପ୍ରୋସେସିଂ ଏବଂ ବିଭାଗର ସହଭାଗୀତା ବିନା ଟିକସଦାତାଙ୍କ ବ୍ୟାଙ୍କ ଖାତାକୁ ରିଫଣ୍ଡ ଅର୍ଥ ଆସିବା, ଅନ୍ତର୍ଜାତୀୟ ସର୍ବୋତମ ପ୍ରଚଳନ ଏବଂ ମାନକ (ଆଇଏସଓ ପ୍ରାମାଣିକତା)ର ପାଳନ କରିବା, ପ୍ରୋସେସିଂ ସହ ଜଡ଼ିତ ସଦ୍ୟ ସ୍ଥିତି ସମ୍ପର୍କରେ ଅବଗତ କରିବା ଏବଂ ମୋବାଇଲ ଆପ, ଇ-ମେଲ, ଏସଏମଏସ ଏବଂ ବିଭାଗର ୱେବସାଇଟ ଜରିଆରେ ତ୍ୱରିତ ସୂଚନା ପ୍ରଦାନ କରିବା ସମ୍ଭବ ହୋଇପାରିବ । ତେଣୁ ଏହି ନିଷ୍ପତ୍ତି ଦ୍ୱାରା ପାରଦର୍ଶିତା ଏବଂ ଉତ୍ତରଦାୟିତ୍ୱ ସୁନିଶ୍ଚିତ ହେବ । ଉପରୋକ୍ତ ପ୍ରସ୍ତାବ ଅନ୍ତର୍ଗତ ପ୍ରଯୁକ୍ତି ଜରିଆରେ ବ୍ୟବସାୟରେ ବ୍ୟାପକ ପରିବର୍ତ୍ତନ ଆଣିବା ସମ୍ପର୍କରେ ବିଭାଗୀୟ ଲକ୍ଷ୍ୟ ଆଗକୁ ମଧ୍ୟ ଜାରି ରଖାଯାଇଛି । ଇ-ଫାଇଲିଂ ଏବଂ ସିପିସି ପ୍ରକଳ୍ପ ଦ୍ୱାରା ଟିକସଦାତାମାନଙ୍କୁ ସେବା ପ୍ରଦାନ କରିବା ଏବଂ ସ୍ୱେଚ୍ଛାକୃତ ଅନୁପାଳନକୁ ପ୍ରୋତ୍ସାହନ ଦେବା ଲାଗି ଉନ୍ନତ ଅଭିନବ ପଦ୍ଧତିର ଉପଯୋଗ ଜରିଆରେ ବିଭିନ୍ନ ବିଭାଗ ମଧ୍ୟରେ ସମସ୍ତ ପ୍ରକ୍ରିୟାକୁ ସମ୍ପୂର୍ଣ୍ଣ ସ୍ୱଚାଳନ ସମ୍ଭବ ହୋଇପାରିଛି ।
ସିଭିଲ୍ ସର୍ଭିସେସ୍ (ମୁଖ୍ୟ) ପରୀକ୍ଷା, ୨୦୨୧ରେ ଯେଉଁମାନେ କୃତକାର୍ଯ୍ୟ ହୋଇଛନ୍ତି ସେ ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସିଭିଲ ସର୍ଭିସେସ୍ (ମୁଖ୍ୟ) ପରୀକ୍ଷା, ୨୦୨୧ ରେ କୃତକାର୍ଯ୍ୟ ହୋଇଥିବା ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି । ଏକାଧିକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସିଭିଲ୍ ସର୍ଭିସେସ୍ (ମୁଖ୍ୟ) ପରୀକ୍ଷା, ୨୦୨୧ ରେ କୃତକାର୍ଯ୍ୟ ହୋଇଥିବା ସମସ୍ତଙ୍କୁ ମୁଁ ଅଭିନନ୍ଦନ ଜଣାଉଛି । ଭାରତର ବିକାଶ ଯାତ୍ରାର ଏକ ଗୁରୁତ୍ୱପୂର୍ଣ୍ଣ ସମୟ, ଯେତେବେଳେ ଆମେ ଆଜାଦି କା ଅମୃତ ମହୋତ୍ସବ ପାଳନ କରୁଛୁ ସେମାନଙ୍କର ପ୍ରଶାସନିକ କ୍ୟାରିଅର୍ ଆରମ୍ଭ କରୁଥିବା ଏହି ଯୁବ ବର୍ଗଙ୍କୁ ମୋର ଶୁଭେଚ୍ଛା ।” “ସିଭିଲ୍ ସର୍ଭିସ୍ ପରୀକ୍ଷାରେ କୃତକାର୍ଯ୍ୟ ହୋଇପାରୁ ନ ଥିବା ଲୋକଙ୍କ ନିରାଶାକୁ ମୁଁ ସମ୍ପୂର୍ଣ୍ଣ ଭାବେ ବୁଝିପାରୁଛି କିନ୍ତୁ ମୁଁ ଏହା ମଧ୍ୟ ଜାଣେ ଯେ ଏହି ଯୁବକଯୁବତୀମାନେ ଯେକୌଣସି କ୍ଷେତ୍ରରେ ହେଲେ ବି ନିଜର ପରିଚୟ ନିଶ୍ଚୟ ସୃଷ୍ଟି କରି ଭାରତକୁ ଗର୍ବିତ କରିବେ । ସେମାନଙ୍କୁ ମୋର ଶୁଭେଚ୍ଛା ।”
ରାଜସ୍ଥାନର ଝୁନଝୁନୁଠାରେ ଜାତୀୟ ପୁଷ୍ଟିସାଧନ ମିଶନ ଓ ସମ୍ପ୍ରସାରିତ ବେଟୀ ବଚାଓ, ବେଟୀ ପଢ଼ାଓ ଅଭିଯାନର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ତର୍ଜାତୀୟ ମହିଳା ଦିବସ ଅବସରରେ ରାଜସ୍ଥାନର ଝୁନଝୁନୁଠାରେ ଆଜି ଜାତୀୟ ପୁଷ୍ଟିସାଧନ ମିଶନର ଶୁଭାରମ୍ଭ କରିଛନ୍ତି । ଏଥିସହିତ ସେ ସମ୍ପ୍ରସାରିତ ବେଟୀ ବଚାଓ, ବେଟୀ ପଢ଼ାଓ ଅଭିଯାନର ଶୁଭାରମ୍ଭ ମଧ୍ୟ କରିଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ ଅଭିଳାଷୀ ଜିଲ୍ଲାଗୁଡ଼ିକର ଜିଲ୍ଲାପାଳମାନଙ୍କ ସହିତ ଆଲୋଚନା କରିଛନ୍ତି । ସେ ମଧ୍ୟ କାର୍ଯ୍ୟକ୍ରମର ହିତାଧିକାରୀ ମା’ ଓ ବାଳିକାମାନଙ୍କ ସହିତ ମତ ବିନିମୟ କରିଛନ୍ତି । ସେ ବେଟୀ ବଚାଓ, ବେଟୀ ପଢ଼ାଓ ଅଭିଯାନର ସଫଳତା ଲାଗି ଉଲ୍ଲେଖନୀୟ ପ୍ରଦର୍ଶନ କରିଥିବା ଜିଲ୍ଲାଗୁଡ଼ିକୁ ପ୍ରମାଣପତ୍ର ପ୍ରଦାନ କରିଛନ୍ତି । ଏହି ଅବସରରେ ଉଦ୍ବୋଧନ ଦେଇ ରାଜସ୍ଥାନ ମୁଖ୍ୟମନ୍ତ୍ରୀ ବସୁନ୍ଧରା ରାଜେ ସିନ୍ଧିଆ କହିଥିଲେ ଯେ, ଗୋଟିଏ ଗୁରୁତ୍ୱପୂର୍ଣ୍ଣ ଯୋଜନାର ଶୁଭାରମ୍ଭ ଏବଂ ଆଉ ଏକ ଯୋଜନାର ସମ୍ପ୍ରସାରଣ ଲାଗି ରାଜସ୍ଥାନକୁ ପ୍ରଧାନମନ୍ତ୍ରୀ ଚୟନ କରିଥିବାରୁ ସେ ଆନନ୍ଦିତ । ମହିଳା ସଶକ୍ତିକରଣ କ୍ଷେତ୍ରରେ ପ୍ରଧାନମନ୍ତ୍ରୀଙ୍କ ପ୍ରୟାସକୁ ରାଜସ୍ଥାନ ସବୁବେଳେ ସମର୍ଥନ ଯୋଗାଇଦେବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ବିପୁଳ ସଂଖ୍ୟାରେ ଉପସ୍ଥିତ ଜନସାଧାରଣଙ୍କୁ ଉଦ୍ବୋଧନ ଦେଇ କହିଥିଲେ ଯେ, ପ୍ରଯୁକ୍ତି କୌଶଳ ଜରିଆରେ ସାରା ଦେଶ ଆଜି ଝୁନଝୁନୁ ସହିତ ଯୋଡ଼ି ହୋଇଯାଇଛି । ସେ ବେଟୀ ବଚାଓ, ବେଟୀ ପଢ଼ାଓ ଅଭିଯାନ ତ୍ୱରାନ୍ୱିତ କରିବା ଲାଗି ଝୁନଝୁନୁ ଜିଲ୍ଲା ପ୍ରଶାସନ ଦ୍ୱାରା କରାଯାଇଥିବା କାର୍ଯ୍ୟଗୁଡ଼ିକର ପ୍ରଶଂସା କରିଥିଲେ । ଲିଙ୍ଗଗତ ଭେଦଭାବକୁ କେବେହେଲେ ବରଦାସ୍ତ କରାଯିବ ନାହିଁ ବୋଲି ସେ କହିଥିଲେ । ପୁଅମାନଙ୍କ ଭଳି ଝିଅମାନେ ମଧ୍ୟ ଉନ୍ନତମାନର ଶିକ୍ଷା ଲାଭ କରିବା ଉପରେ ସେ ଗୁରୁତ୍ୱାରୋପ କରିଥିଲେ । ଝିଅମାନେ ବୋଝ ନୁହନ୍ତି ବୋଲି ସେ ଜୋର ଦେଇ କହିବା ସହ ବାଳିକାମାନେ ଦେଶପାଇଁ ଗୌରବ ଆଣିବା ସହିତ ବିଭିନ୍ନ କ୍ଷେତ୍ରରେ ଉତ୍କର୍ଷତା ଲାଭ କରିଛନ୍ତି ବୋଲି କହିଥିଲେ । ପ୍ରଧାନମନ୍ତ୍ରୀ ମଧ୍ୟ ଶିଶୁମାନଙ୍କ ଉପଯୁକ୍ତ ପୁଷ୍ଟିସାଧନ ଉପରେ ଗୁରୁତ୍ୱାରୋପ କରିଥିଲେ । ସେ କହିଥିଲେ ଯେ ମିଶନ ଇନ୍ଦ୍ରଧନୁଷ ମହିଳା ଓ ଶିଶୁମାନଙ୍କ ଜୀବନରେ ବ୍ୟାପକ ସକାରାତ୍ମକ ପରିବର୍ତ୍ତନ ଆଣିପାରିଛି ।
କ୍ୟାଡେଟ (୧୭ ବର୍ଷରୁ କମ) ବିଶ୍ୱ କୁସ୍ତି ଚାମ୍ପିଅନସିପରେ ଉଲ୍ଲେଖନୀୟ ପ୍ରଦର୍ଶନ ପାଇଁ ଭାରତୀୟ କୁସ୍ତି ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଇଟାଲିର ରୋମ ଠାରେ ଆୟୋଜିତ କ୍ୟାଡେଟ (୧୭ ବର୍ଷରୁ କମ) ବିଶ୍ୱ କୁସ୍ତି ଚାମ୍ପିୟନସିପରେ ଉଲ୍ଲେଖନୀୟ ପ୍ରଦର୍ଶନ ପାଇଁ ଭାରତୀୟ ଦଳ (୧୭ ବର୍ଷରୁ କମ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “୧୪ଟି ପଦକ ମଧ୍ୟରୁ ୭ ସ୍ୱର୍ଣ୍ଣ (୫ଟି ମହିଳା କ୍ରୀଡାବିତ ଜିତିଛନ୍ତି) ଓ ୩୨ ବର୍ଷ ପରେ ଗ୍ରେକୋ ରୋମାନରେ ସ୍ୱର୍ଣ୍ଣପଦକ ସହ କ୍ୟାଡେଟ (୧୭ ବର୍ଷରୁ କମ) ବିଶ୍ୱ କୁସ୍ତି ଚାମ୍ପିୟନସିପରେ ଏହା ଭାରତର ସର୍ବଶ୍ରେଷ୍ଠ ପ୍ରଦର୍ଶନ । ପଦକ ତାଲିକାରେ ଭାରତ ଶୀର୍ଷରେ ରହିଛି । ଆମ ଦଳକୁ ଅଭିନନ୍ଦନ ।”
ଉତ୍ତର ପ୍ରଦେଶରେ ଆଜି ଶପଥ ନେଇଥିବା ନୂତନ ସରକାରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶରେ ନୂତନ ସରକାର ଗଠନ ଲାଗି ଶ୍ରୀ ଯୋଗୀ ଆଦିତ୍ୟନାଥ, ଶ୍ରୀ କେଶବ ପ୍ରସାଦ ମୌର୍ଯ୍ୟ, ଶ୍ରୀ ଦିନେଶ ଶର୍ମାଙ୍କ ସମେତ ଶପଥ ନେଇଥିବା ସବୁ ମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି । ନୂତନ ସରକାର ଉପରେ ପୂର୍ଣ୍ଣ ଆସ୍ଥା ପ୍ରକଟ କରି ପ୍ରଧାନମନ୍ତ୍ରୀ କହିଛନ୍ତି ଯେ ଏହି ସରକାର ଅମଳରେ ବିକାଶର ନୂଆ ରେକର୍ଡ ହେବ ଏବଂ ଉତ୍ତର ପ୍ରଦେଶର ବିକାଶ ସହିତ ଭାରତର ମଧ୍ୟ ପ୍ରଗତି ଘଟିବ । “ଯୋଗୀ ଆଦିତ୍ୟନାଥ, କେଶବ ପ୍ରସାଦ ମୌର୍ଯ୍ୟ, ଦିନେଶ ଶର୍ମା ଏବଂ ଆଜି ଶପଥ ନେଇଥିବା ସବୁ ମନ୍ତ୍ରୀଙ୍କୁ ମୋର ଅଭିନନ୍ଦନ । ଉତ୍ତର ପ୍ରଦେଶର ସେବାରେ ସମର୍ପିତ ସରକାରକୁ ଶୁଭ କାମନା । ମୋର ଦୃଢ ବିଶ୍ଵାସ ଯେ ଏହି ନୂଆ ଟିମ ଉତ୍ତର ପ୍ରଦେଶକୁ ଉତ୍ତମ ପ୍ରଦେଶ ରୂପେ ଗଢିବାରେ ସମର୍ଥ ହେବେ । ବିକାଶର ସ୍ତର ରେକର୍ଡ ଛୁଇଁବ । ଆମର ଏକମାତ୍ର ଲକ୍ଷ୍ୟ ଓ ଆଭିମୁଖ୍ୟ ହେଉଛି ବିକାଶ । ଯେତେବେଳେ ଉତ୍ତର ପ୍ରଦେଶ ଉନ୍ନତି କରିବ ଭାରତ ମଧ୍ୟ ସେତେବେଳେ ବିକଶିତ ହେବ । ଆମେ ଉତ୍ତର ପ୍ରଦେଶର ଯୁବଶକ୍ତି ପାଇଁ କାମ କରିବା ସହିତ ସେମାନଙ୍କ ଲାଗି ଉପଯୁକ୍ତ ସୁଯୋଗ ସୃଷ୍ଟି କରିବାକୁ ଚାହୁଁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟର ବିଭିନ୍ନ ସ୍ଥାନରେ ପ୍ରବଳ ବର୍ଷାଜନିତ ସ୍ଥିତି ସମ୍ପର୍କରେ ତାମିଲନାଡୁ ମୁଖ୍ୟମନ୍ତ୍ରୀଙ୍କ ସହ ଆଲୋଚନା କଲେ ପ୍ରଧାନମନ୍ତ୍ରୀ

ରାଜ୍ୟର ବିଭିନ୍ନ ସ୍ଥାନରେ ପ୍ରବଳ ବର୍ଷାଜନିତ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାମିଲନାଡୁ ମୁଖ୍ୟମନ୍ତ୍ରୀ ଥିରୁ ଏମ.କେ ଷ୍ଟାଲିନଙ୍କ ସହ ଆଲୋଚନା କରିଛନ୍ତି । ଉଦ୍ଧାର ଓ ରିଲିଫ କାର୍ଯ୍ୟରେ କେନ୍ଦ୍ର ତରଫରୁ ସମସ୍ତ ସହାୟତା ପ୍ରଦାନ କରାଯିବ ବୋଲି ଏହି ଅବସରରେ ଶ୍ରୀ ମୋଦୀ ଆଶ୍ୱାସନା ଦେଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ତାମିଲନାଡୁ ମୁଖ୍ୟମନ୍ତ୍ରୀ ଥିରୁ @mkstalinଙ୍କ ସହ କଥା ହେଲି ଓ ରାଜ୍ୟର ବିଭିନ୍ନ ସ୍ଥାନରେ ପ୍ରବଳ ବର୍ଷାଜନିତ ସ୍ଥିତି ସମ୍ପର୍କରେ ଆଲୋଚନା କଲି । ଉଦ୍ଧାର ଓ ରିଲିଫ କାର୍ଯ୍ୟରେ କେନ୍ଦ୍ର ତରଫରୁ ସମସ୍ତ ପ୍ରକାର ସହାୟତା ପ୍ରଦାନ କରାଯିବ ବୋଲି ଆଶ୍ୱାସନା ଦେଇଛି । ସମସ୍ତଙ୍କ ମଙ୍ଗଳ ଓ ସୁରକ୍ଷା କାମନା କରୁଛି ।”
ସଂସଦରେ ଶ୍ରୀ ଅଟଳ ବିହାରୀ ବାଜପାୟୀଙ୍କ ପ୍ରତିମୂର୍ତ୍ତି ଉନ୍ମୋଚନ ଉତ୍ସବ ଅବସରରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ମହାମହିମ ରାଷ୍ଟ୍ରପତି ଜୀ, ଉପରାଷ୍ଟ୍ରପତି ଜୀ, ବାଚସ୍ପତି ମହୋଦୟ, ଗୁଲାମ ନବୀ ଜୀ, ନରେନ୍ଦ୍ର ସିଂହ ଜୀ, ଅଟଳ ଜୀଙ୍କ ପରିବାର ବର୍ଗ ଏବଂ ସମସ୍ତ ଅଟଳ ପ୍ରେମୀ ସଜ୍ଜନ । ସଂସଦର କେନ୍ଦ୍ରୀୟ ହଲରେ ଅଟଳ ଜୀ ଏବେ ଏହି ନୂଆ ରୂପରେ ଆମକୁ ଆଶୀର୍ବାଦ ବି ଦେବେ ଏବଂ ପ୍ରେରଣା ମଧ୍ୟ ଦେବେ । ଅଟଳ ଜୀଙ୍କ ଜୀବନ ବାବଦରେ ବ୍ୟାପକ ରୂପରେ ଅନେକ କଥା କୁହାଯାଇ ପାରେ ଏବଂ ଗୋଟିଏ କଥା ଅନ୍ୟଠାରୁ କମ ହେବ ନାହିଁ । ଘଂଟା ଘଂଟା ଧରି କୁହାଯାଇ ପାରେ ମାତ୍ର ତଥାପି ଏହା ପୁରା ହେବ ନାହିଁ ଏବଂ କମ ଶବ୍ଦରେ କହିବା ପରେ ମଧ୍ୟ ହୁଏତ ଏହି ବିଶାଳ ବ୍ୟକ୍ତିତ୍ୱର ପରିଚୟ କରାଯାଇ ପାରିବ । ଏପରି ବ୍ୟକ୍ତିତ୍ୱ ବହୁତ କମ ହୋଇଥା’ନ୍ତି । ଏତେ ବର୍ଷ ସଂସଦର ଗଳିରେ ଜୀବନ ବିତେଇବା ପରେ ଦଶକ ଦଶକ ଧରି କ୍ଷମତାରୁ ଦୂରରେ ରହି ଜନମାନସର ପବିତ୍ରତା ଦ୍ୱାରା, ନିଷ୍ଠାରେ ସେବା କରିବା, ସାଧାରଣ ଜନତାଙ୍କ ସ୍ୱରକୁ ଦୃଢ଼ କରିବା ଏବଂ ବ୍ୟକ୍ତିଗତ ଜୀବନର ହିତ ପାଇଁ କେବେ ବି ରାସ୍ତା ନବଦଳାଇବା, ଏହା ନିଜ ମଧ୍ୟରେ, ସାର୍ବଜନୀନ ଜୀବନରେ ଆମ ପରି ଅନେକ କାର୍ଯ୍ୟକର୍ତ୍ତାମାନଙ୍କ ପାଇଁ ଅନେକ କିଛି ଶିଖିବା ପରି ହୋଇଥାଏ । ରାଜନୀତିରେ ଉତ୍ଥାନ ଓ ପତନ ହୋଇଥାଏ, ଜୟ-ପରାଜୟ ଆସିଥାଏ, ମାତ୍ର ଆଦର୍ଶ ଏବଂ ବିଚାରରେ କେବେ ବି ବୁଝାମଣା ନକରି ଲକ୍ଷ୍ୟ ଆଡକୁ ଚାଲିବା ଏବଂ କେବେ ନା କେବେ ଏହାର ସଠିକ ପରିମାଣ ମିଳିଥାଏ, ଏହାକୁ ଆମେ ଅଟଳ ଜୀଙ୍କ ଜୀବନରେ ଦେଖିଛୁ । ତାଙ୍କ ଭାଷଣର ଅନେକ ଚର୍ଚ୍ଚା ହୋଇଥାଏ, ମାତ୍ର ହୁଏତ ଭବିଷ୍ୟତରେ କୌଣସି ମନୋବୈଜ୍ଞାନିକ ଦୃଷ୍ଟିରେ ଗବେଷଣା କରୁଥିବା ବ୍ୟକ୍ତି ଯଦି ଅନେକ ଗଭୀରତାର ସହିତ ବିଶ୍ଲେଷଣ କରିବେ ତେବେ ଜଣାପଡିବ ଯେ ଯେତେ ଶକ୍ତି ତାଙ୍କ ଭାଷଣରେ ଥିଲା ତାହାଠାରୁ ଅନେକ ଗୁଣ ଶକ୍ତି ତାଙ୍କ ମୌନରେ ଥିଲା । ସେ ଜନସଭାରେ ମଧ୍ୟ ଦୁଇ ଚାରି କଥା କହିବା ପରେ ଯେତବେଳେ ମୌନ ରହି ଯାଉଥିଲେ, ତାହା ବଡ ଆଶ୍ଚର୍ଯ୍ୟଜନକ ଥିଲା ଯେ ଲକ୍ଷ ଲକ୍ଷ ଜନତାଙ୍କ ମଧ୍ୟରେ ସବୁଠାରୁ ଶେଷ ବ୍ୟକ୍ତିକୁ ମଧ୍ୟ ଏହି ମୌନତାରୁ ବାର୍ତ୍ତା ମିଳିଯାଇଥାଏ । ଏହା କ’ଣ ଥିଲା, ତାଙ୍କ ଯୋଗାଯୋଗ ଦକ୍ଷତା ମଧ୍ୟ ହୁଏତ ଏହି ଯୁଗରେ ମୌନର ଯୋଗାଯୋଗ ଦକ୍ଷତା, କେବେ କହିବା ଏବଂ କେବେ ମୌନ ରହିବାକୁ ହେବ ତାହା ତାଙ୍କ ଶକ୍ତି ଥିଲା, ଏହା ଅଦ୍ଭୁତ ଥିଲା । ଏହିପରି ସେ ନିଜ ମସ୍ତିରେ ରହୁଥିଲେ । କେତେବେଳେ କେମିତି ସାଥିରେ ଯାତ୍ରା କରିବାର ସୁଯୋଗ ମିଳୁଥିଲା, ସେତବେଳେ ଦେଖୁଥିଲି କି ସେ ଆଖି ବନ୍ଦ କରି ରହୁଥିଲେ । ଅଧିକ କଥାବାର୍ତ୍ତା କରୁନଥିଲେ, ତାଙ୍କ ସ୍ୱଭାବରେ ଥିଲା । ମାତ୍ର ଛୋଟିଆ କଥା ବି ଥିଲା, ଯୁଦ୍ଧ କରିବା, ଯାହାକି ତାଙ୍କ ବିଶେଷତା ଥିଲା । ଆମ ଦଳୀୟ ସଭାରେ ପରିବେଶ ଯେତେ ଗରମ ଥିଲେ ମଧ୍ୟ, ସେ ଏମିତି ଛୋଟ କଥାଟିଏ ରଖିଦେଉଥିଲେ, ଏକଦମ ହାଲକା-ଫୁଲକା ବାତାବରଣ କରିଦେଉଥିଲେ । ଅର୍ଥାତ୍ ଏକପ୍ରକାରର ପରିସ୍ଥିତିକୁ ମାପି ନେଇଥିଲେ ସେ, ନିଜ ଭିତରେ ସମାହିତ କରିନେଇଥିଲେ । ଏପରି ବ୍ୟକ୍ତିତ୍ୱ ଲୋକତନ୍ତ୍ରର ସବୁଠାରୁ ବଡ ଶକ୍ତି ହୋଇଥା’ନ୍ତି, ସେହି ଶକ୍ତିକୁ ସମର୍ପିତ ଥିଲେ ଏବଂ ଲୋକତନ୍ତ୍ରରେ କେହି ଶତୃ ହୋଇନଥାନ୍ତି । ଲୋକତନ୍ତ୍ରରେ ସ୍ପର୍ଦ୍ଧା ଥାଏ, ପ୍ରତିପକ୍ଷ ଥାଏ । ଆଦର ଏବଂ ସମ୍ମାନ ଏହି ଭାବ ସହିତ ବଜାୟ ରଖିବା ଏହା ଆମ ନୂତନ ପିଢ଼ି ପାଇଁ ସବୁକିଛି ଶିଖିବା ପରି । ଆମ ସମସ୍ତଙ୍କୁ ଶିଖିବା ପରି ହେଉଛି କି ଆମେ କେଉଁପରି ପ୍ରତିସ୍ପର୍ଦ୍ଧା ଓ କଠୋରତମ ଆଲୋଚନାକୁ ମଧ୍ୟ ଆଦରତାର ସହ, ସମ୍ମାନର ସହ ଏହି ବ୍ୟକ୍ତିତ୍ୱଙ୍କ ଆଡକୁ ଦେଖିବା, ଏହା ଅଟଳଜୀଙ୍କ ଠାରୁ ଶିଖିବାର ବିଷୟ । ଆଜି ଅଟଳ ଜୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବାର ଏହା ହେଉଛି ଅବସର । ମୁଁ ମୋ ତରଫରୁ ସଦନରେ ମୋର ସମସ୍ତ ସାଥିଙ୍କ ତରଫରୁ ଆଦରଣୀୟ ଅଟଳ ଜୀଙ୍କୁ ଆଦରର ସ୍ନେହାଞ୍ଜଳି ଅର୍ପଣ କରୁଛି ।
ଓଡିଶା ସମେତ 13ଟି ନୂଆ କେନ୍ଦ୍ରୀୟ ବିଶ୍ୱବିଦ୍ୟାଳୟ ପ୍ରତିଷ୍ଠା ସଂକ୍ରାନ୍ତ ସଂଶୋଧିତ ବ୍ୟୟ ଅଟକଳକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ 13ଟି ନୂଆ କେନ୍ଦ୍ରୀୟ ବିଶ୍ୱବିଦ୍ୟାଳୟ ନିମନ୍ତେ ପୁନଃପୌନିକ ବ୍ୟୟ ଏବଂ କ୍ୟାମ୍ପସ ପାଇଁ ଆବଶ୍ୟକ ମୌଳିକ ଭିତ୍ତିଭୂମି ନିର୍ମାଣ ଲାଗି ହେବାକୁ ଥିବା ଖର୍ଚ୍ଚ ନିମନ୍ତେ 3639.32 କୋଟି ଟଙ୍କା ମଞ୍ଜୁର କରିଛନ୍ତି । ଏହି କାର୍ଯ୍ୟ 36 ମାସ ମଧ୍ୟରେ ସମ୍ପୂର୍ଣ୍ଣ ହେବ । କ୍ୟାବିନେଟ ଏସବୁ କେନ୍ଦ୍ରୀୟ ବିଶ୍ୱବିଦ୍ୟାଳୟ ଲାଗି କ୍ୟାବିନେଟ ଦ୍ୱାର ପୂର୍ବରୁ ଅନୁମୋଦିତ 3 ହଜାର କୋଟି ଟଙ୍କାର ଅର୍ଥ ବାଦ୍ ଅତିରିକ୍ତ ଖର୍ଚ୍ଚ ଲାଗି 1474.65 କୋଟି ଟଙ୍କାକୁ ମଧ୍ୟ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏ ସବୁ ନୂଆ ବିଶ୍ୱବିଦ୍ୟାଳୟ କେନ୍ଦ୍ରୀୟ ବିଶ୍ୱବିଦ୍ୟାଳୟ ଆଇନ 2009 ଅଧିନରେ ବିହାର, ଗୁଜରାଟ, ହରିଆଣା, ହିମାଚଳପ୍ରଦେଶ, ଜାମ୍ମୁ-କଶ୍ମୀର (2), ଝାଡ଼ଖଣ୍ଡ, କର୍ଣ୍ଣାଟକ, କେରଳ, ଓଡ଼ିଶା, ପଞ୍ଜାବ, ରାଜସ୍ଥାନ ଏବଂ ତାମିଲନାଡ଼ୁରେ ପ୍ରତିଷ୍ଠା କରାଯାଉଛି । ଏଗୁଡ଼ିକ ମଧ୍ୟରେ ରହିଛି :- ଦକ୍ଷିଣ ବିହାର କେନ୍ଦ୍ରୀୟ ବିଶ୍ୱବିଦ୍ୟାଳୟ, ଗୟା, ବିହାର ହରିୟାଣା କେନ୍ଦ୍ରୀୟ ବିଶ୍ୱବିଦ୍ୟାଳୟ, ମହେନ୍ଦ୍ରଗଡ଼ ଜାମ୍ମୁ କେନ୍ଦ୍ରୀୟ ବିଶ୍ୱବିଦ୍ୟାଳୟ, ଜାମ୍ମୁ ଝାଡ଼ଖଣ୍ଡ କେନ୍ଦ୍ରୀୟ ବିଶ୍ୱବିଦ୍ୟାଳୟ, ରାଞ୍ଚି କଶ୍ମୀର କେନ୍ଦ୍ରୀୟ ବିଶ୍ୱବିଦ୍ୟାଳୟ, ଶ୍ରୀନଗର କର୍ଣ୍ଣାଟକ କେନ୍ଦ୍ରୀୟ ବିଶ୍ୱବିଦ୍ୟାଳୟ, ଗୁଲବର୍ଗା କେରଳ କେନ୍ଦ୍ରୀୟ ବିଶ୍ୱବିଦ୍ୟାଳୟ, କାସରଗୋଡ଼ ଓଡ଼ିଶା କେନ୍ଦ୍ରୀୟ ବିଶ୍ୱବିଦ୍ୟାଳୟ, କୋରାପୁଟ ପଞ୍ଜାବ କେନ୍ଦ୍ରୀୟ ବିଶ୍ୱବିଦ୍ୟାଳୟ, ଭଟିଣ୍ଡା ରାଜସ୍ଥାନ କେନ୍ଦ୍ରୀୟ ବିଶ୍ୱବିଦ୍ୟାଳୟ, ବାନ୍ଦରା ସିନ୍ଦରୀ, ରାଜସ୍ଥାନ ତାମିଲନାଡ଼ୁ କେନ୍ଦ୍ରୀୟ ବିଶ୍ୱବିଦ୍ୟାଳୟ, ତିରୁୱରୁର ଗୁଜରାଟ କେନ୍ଦ୍ରୀୟ ବିଶ୍ୱବିଦ୍ୟାଳୟ, ଗୁଜରାଟ ହିମାଚଳ ପ୍ରଦେଶ କେନ୍ଦ୍ରୀୟ ବିଶ୍ୱବିଦ୍ୟାଳୟ ପ୍ରଭାବ : ଏହାଦ୍ୱାରା ଉଚ୍ଚଶିକ୍ଷା ପର୍ଯ୍ୟନ୍ତ ପହଁଚ ବୃଦ୍ଧି ପାଇବ ଏବଂ ଅନ୍ୟ ବିଶ୍ୱବିଦ୍ୟାଳୟଗୁଡ଼ିକର ଅନୁସରଣ ନିମନ୍ତେ ଅନୁକରଣଯୋଗ୍ୟ ମାନଦଣ୍ଡ ନିର୍ଦ୍ଧାରିତ ହେବ । ଯଦ୍ଦ୍ୱାରା ଶୈକ୍ଷଣୀୟ ସୁବିଧାରେ କ୍ଷେତ୍ରୀୟ ସନ୍ତୁଳନକୁ ମଧ୍ୟ ହ୍ରାସ କରିବାରେ ସହାୟତା ମିଳିପାରିବ ।
ରାଜ୍ୟ ସ୍ଥାପନା ଦିବସରେ ମେଘାଳୟବାସୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ରାଜ୍ୟ ସ୍ଥାପନା ଦିବସରେ ମେଘାଳୟବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ସ୍ଥାପନା ଦିବସର ସ୍ଵତନ୍ତ୍ର ଅବସରରେ ମେଘାଳୟବାସୀଙ୍କୁ ଶୁଭେଚ୍ଛା । ଆମ ଦେଶ ପାଇଁ ମେଘାଳୟବାସୀଙ୍କ ଅତୁଳନୀୟ ଅବଦାନ ରହିଛି । ରାଜ୍ୟର ପ୍ରଗତିର ଧାରା ଜାରି ରହିବା ଲାଗି ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ ଭିଏତନାମ କମ୍ୟୁନିଷ୍ଟ ପାର୍ଟି ମହାସଚିବ ମହାମହିମ ନ୍ୟୁଗ୍ୱେନ ଫୁ ଥ୍ରୋଙ୍ଗଙ୍କ ମଧ୍ୟରେ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଏତନାମ କମ୍ୟୁନିଷ୍ଟ ପାର୍ଟି ମହାସଚିବ ନ୍ୟୁଗ୍ୱେନ ଫୁ ଥ୍ରୋଙ୍ଗଙ୍କ ସହ ଟେଲିଫୋନ ଯୋଗେ କଥାବାର୍ତ୍ତା ହୋଇଛନ୍ତି । ଚଳିତ ବର୍ଷ ପାଳନ ହେଉଥିବା ଭାରତ ଓ ଭିଏତନାମ କୂଟନୈତିକ ସମ୍ପର୍କ ସ୍ଥାପନର ୫୦ତମ ବାର୍ଷିକୀ ଅବସରରେ ଉଭୟ ନେତା ପରସ୍ପରକୁ ଅଭିନନ୍ଦନ ଜଣାଇଥିଲେ । ଦୁଇ ନେତା ଭାରତ- ଭିଏତନାମ ବ୍ୟାପକ ରଣନୈତିକ ଭାଗିଦାରୀ ଅନ୍ତର୍ଗତ ବ୍ୟାପକ ତ୍ୱରାନ୍ୱିତ ସହଯୋଗ ପାଇଁ ସନ୍ତୋଷବ୍ୟକ୍ତ କରିଥିଲେ । ଏହି ରଣନୈତିକ ଭାଗିଦାରୀ ୨୦୧୬ରେ ପ୍ରଧାନମନ୍ତ୍ରୀଙ୍କ ଭିଏତନାମ ଗସ୍ତ ଅବସରରେ ଆରମ୍ଭ ହୋଇଥିଲା । ପ୍ରଧାନମନ୍ତ୍ରୀ ଭାରତର ଆକ୍ଟ ଇଷ୍ଟ ପଲିସି ଏବଂ ଇଣ୍ଡୋ-ପାସିଫିକ ଭିଜନର ମହତ୍ତ୍ୱପୂର୍ଣ୍ଣ ସ୍ତମ୍ଭ ଭାବେ ଭିଏତନାମର ମହତ୍ୱକୁ ଦୋହରାଇବା ଓ ବର୍ତ୍ତମାନର ଉପକ୍ରମଗୁଡିକୁ ତ୍ୱରାନ୍ୱିତ କରିଦ୍ୱିପାକ୍ଷିକ ସମ୍ପର୍କର ପରିସର ବୃଦ୍ଧି କାମନା କରିଥିଲେ । ଭିଏତନାମ ବଜାରରେ ଭାରତର ଫାର୍ମା ଓ କୃଷି ଉତ୍ପାଦଗୁଡିକ ସହଜ ଲବ୍ଧ କରିବାକୁ ପ୍ରଧାନମନ୍ତ୍ରୀ ଅନୁରୋଧ କରିଥିଲେ । ପ୍ରଧାନମନ୍ତ୍ରୀ ଉଭୟ ଦେଶ ମଧ୍ୟରେ ଐତିହାସିକ ଏବଂ ସଭ୍ୟତାଗତ ସମ୍ପର୍କ ଉପରେ ଗୁରୁତ୍ୱାରୋପ କରିବା ସହ ଭିଏତନାମର ଚାମ ସ୍ମାରକୀଗୁଡିକର ପୁନଃରୁଦ୍ଧାରରେ ଭାରତର ସଂପୃକ୍ତିକୁ ନେଇ ସନ୍ତୋଷ ବ୍ୟକ୍ତ କରିଥିଲେ । ଉଭୟ ନେତା ଦୁଇ ଦେଶ ମଧ୍ୟରେ ପ୍ରତିରକ୍ଷା ସହଭାଗିତା ବୃଦ୍ଧି କରିବାକୁ ଏକମତ ହୋଇଥିଲେ । ଏହାସହିତ ସେମାନେ ୟୁକ୍ରେନ ସଙ୍କଟ ଓ ଦକ୍ଷିଣ ଚୀନ ସାଗରର ବର୍ତ୍ତମାନ ସ୍ଥିତି, ମିଳିତ ସ୍ୱାର୍ଥ ସମ୍ବଳିତ ଆଞ୍ଚଳିକ ଓ ବୈଶିକ ସମସ୍ୟା ସମ୍ପର୍କରେ ମତ ଆଦାନପ୍ରଦାନ କରିଥିଲେ ।
ପ୍ରଧାନମନ୍ତ୍ରୀ ଅତ୍ୟାଧୁନିକ ଉପଗ୍ରହ SCSAT-1 ର ସଫଳ ପ୍ରକ୍ଷେପଣ ପାଇଁ ଇସ୍ରୋକୁ ଜଣାଇଲେ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଏସଏଲଭି- 35, ଅତ୍ୟାଧୁନିକ ପାଣିପାଗ ଉପଗ୍ରହ SCSAT-1 ଏବଂ ଅନ୍ୟ 7 ଟି ସାଟେଲାଇଟ ର ସଫଳ ଉତକ୍ଷେପଣ ପାଇଁ ଇସ୍ରୋ ଏବଂ ଏହାର ବୈଜ୍ଞାନିକମାନଙ୍କୁ ଅଭିନନ୍ଦନ ଜଣାଇଛନ୍ତି । “ଭାରତ ପାଇଁ ଏହା ଅତ୍ୟନ୍ତ ଆନନ୍ଦ ଏବଂ ଗୌରବର ମୂହୁର୍ତ୍ତ । ପିଏସଏଲଭି- 35, ଅତ୍ୟାଧୁନିକ ପାଣିପାଗ ଉପଗ୍ରହ SCSAT-1 ଏବଂ ଅନ୍ୟ 7 ଟି ସାଟେଲାଇଟ ର ସଫଳ ଉତକ୍ଷେପଣ ପାଇଁ ଅନେକ ଅଭିନନ୍ଦନ । ଆମର ମହାକାଶ ବିଜ୍ଞାନୀମାନଙ୍କ କୃତି ଇତିହାସରେ ଲିପିବଦ୍ଧ ହୋଇରହୁଛୁ । ସେମାନଙ୍କର ଅଭିନବ ଉତ୍ସାହ 125 କୋଟି ଭାରତୀୟଙ୍କ ହୃଦୟ ଜିଣି ଥିବାବେଳେ ବିଶ୍ୱ ସ୍ତରରେ ଭାରତକୁ ଗୌରବାନ୍ଵିତ କରିପାରିଛି” ବୋଲି ପ୍ରଧାନମନ୍ତ୍ରୀ କହିଥିଲେ ।
ଦୋହରା ଟିକସ ଓ ଉପାର୍ଜନ ଉପରେ ଟିକସ ଫାଙ୍କି ରୋକିବାକୁ ଭାରତ, ନ୍ୟୁଜିଲାଣ୍ଡ ମଧ୍ୟରେ ରାଜିନାମାର ତୃତୀୟ ପ୍ରୋଟୋକଲକୁ କ୍ୟାବିନେଟର ମଞ୍ଜୁରି

ଭାରତ ଓ ନ୍ୟୁଜିଲାଣ୍ଡ ମଧ୍ୟରେ ଦୋହରା ଟିକସକୁ ପ୍ରତିହତ କରିବା ଓ ଟିକସ ଫାଙ୍କିକୁ ରୋକିବା ନିମନ୍ତେ ସଂଶୋଧନ ଓ ତୃତୀୟ ପ୍ରୋଟୋକଲ ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଅନୁମୋଦନ ମିଳିଛି । ଆୟ ଉପରେ ଟିକସର ଏହି ପ୍ରୋଟୋକଲ ୨୦୧୬ ଅକ୍ଟୋବର ୨୬ତାରିଖରେ ସ୍ୱାକ୍ଷରିତ ହୋଇଛି । ଏହି ପ୍ରୋଟୋକଲ ଦ୍ୱାରା ଭାରତ ଓ ନ୍ୟୁଜିଲାଣ୍ଡ ମଧ୍ୟରେ ଟିକସ ଉଦ୍ଦେଶ୍ୟରେ ସୂଚନା ଆଦାନପ୍ରଦାନ ହେବ ଯାହା ଟିକସ ଫାଙ୍କିବାକୁ ରୋକିବାରେ ସହାୟକ ହେବ । ଏହା ଦୁଇ ଦେଶ ମଧ୍ୟରେ ଟିକସ ରାଜସ୍ୱ ସଂଗ୍ରହରେ ସହାୟତା କରିବ । ଧାରା ୨୬ ଅନୁସାରେ ପ୍ରଚଳିତ ରାଜିନାମାରେ ‘ସୂଚନା ଆଦାନପ୍ରଦାନ’ ସ୍ଥାନରେ ପ୍ରୋଟୋକଲର ନୂଆ ଧାରା ରଖାଯାଇଛି । ଯାହା ସୂଚନା ଆଦାନପ୍ରଦାନର ଆନ୍ତର୍ଜାତିକ ମାନକର ହେବ । ଏକ ନୂଆ ଧାରା ‘ଟିକସ ସଂଗ୍ରହର ସହାୟତା’କୁ ଏହି ପ୍ରୋଟୋକଲରେ ସାମିଲ କରାଯାଇଛି । ଦୁଇ ଦେଶ ମଧ୍ୟରେ ପ୍ରଚଳିତ ଆଇନରେ ଆବଶ୍ୟକ ପ୍ରକ୍ରିୟା ପୂରଣ ପରେ ଜାରି ବିଜ୍ଞପ୍ତି ଦିନ ହିଁ ଏହି ପ୍ରୋଟୋକଲ କାର୍ଯ୍ୟକ୍ଷମ ହେବ ।
ପେଟ୍ରାପୋଲ ସମନ୍ୱିତ ସୀମାନ୍ତ ତନଖି ଫାଟକର ମିଳିତ ଲୋକାର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ବାଂଲାଦେଶ ପ୍ରଧାନମନ୍ତ୍ରୀ ଶ୍ରୀମତୀ ଶେଖ୍ ହସିନା ଆଜି ମିଳିତ ଭାବେ ଭିଡିଓ କନଫେରେନ୍ସିଂ ଜରିଆରେ ପେଟ୍ରାପୋଲ ସମନ୍ୱିତ ସୀମାନ୍ତ ତନଖି ଫାଟକର ଉଦ୍ଘାଟନ କରିଛନ୍ତି । ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ସୁଶ୍ରୀ ମମତା ବାନାର୍ଜୀ ମଧ୍ୟ କୋଲକାତାରୁ ଭିଡିଓ କନଫେରେନ୍ସିଂ ଯୋଗେ ଏହି ଲୋକାର୍ପଣ କାର୍ଯ୍ୟକ୍ରମରେ ଯୋଗ ଦେଇଥିଲେ । ଭାରତ-ବାଂଲାଦେଶ ସୀମାନ୍ତରେ ରହିଛି ପେଟ୍ରାପୋଲ – ବେଣାପୋଲ ଆନ୍ତର୍ଜାତିକ ସମନ୍ୱିତ ତନଖି ଫାଟକ । ଏହି ସଡ଼କ ଦେଇ ଦୁଇ ଦେଶ ମଧ୍ୟରେ ବିପୁଳ ବ୍ୟବସାୟିକ କାରବାର ହୋଇଥାଏ । ପ୍ରତି ବର୍ଷ 15 ଲକ୍ଷ ଲୋକ ଏବଂ 1 ଲକ୍ଷ 50 ହଜାର ମାଲବାହୀ ଗାଡି ଏହି ରାସ୍ତା ଦେଇ ଚଳାଚଳ କରିଥାନ୍ତି । ଦୁଇ ଦେଶ ମଧ୍ୟରେ ପେଟ୍ରାପୋଲ ସୀମାନ୍ତ ଫାଟକ ଦେଇ 15 ହଜାର କୋଟି ଟଙ୍କାର ବେପାର ବଣିଜ ହୋଇଥାଏ । ଭାରତରେ ଥିବା ସମସ୍ତ ତନଖି ଫାଟକ ଏବଂ ବର୍ହିଶୁଳ୍କ ପଏଂଟ ମାଧ୍ୟମରେ ଯେତେ କାରବାର ହୁଏ ତାଠାରୁ ବେଶି ବ୍ୟବସାୟ କାରବାର ପେଟ୍ରାପୋଲ ଫାଟକ ଦେଇ ହୋଇଥାଏ । ପେଟ୍ରାପୋଲଠାରେ ସମନ୍ୱିତ ସୀମାନ୍ତ ଫାଟକ ପ୍ରତିଷ୍ଠା ଦ୍ୱାରା ଦୁଇ ଦେଶ ମଧ୍ୟରେ ବ୍ୟବସାୟ କାରବାର ଅଧିକ ସୁବ୍ୟବସ୍ଥିତ ହୋଇପାରିବ । ଏହା ମାଧ୍ୟମରେ ବର୍ହିଶୁଳ୍କ, ଦେଶାନ୍ତର ଗମନ, ବେଆଇନ ପ୍ରବେଶର ଅବରୋଧ ଏବଂ ନିରାପତ୍ତା ସଂକ୍ରାନ୍ତ ପରିଚାଳନା ଭଲ ଭାବେ କରାଯାଇପାରିବ ଯାହାକି ଦୁଇ ଦେଶ ମଧ୍ୟରେ ସୀମାପାର ପରିବହନ, ମାଲ ଦେଣନେଣ ଏବଂ ଆଇନସମ୍ମତ ଭାବେ ଜନ ସାଧାରଣଙ୍କ ଯାତାୟତକୁ ସୁଗମ କରିବ । ଭାରତ-ବାଂଲାଦେଶ ସୀମାନ୍ତରେ ପେଟ୍ରାପୋଲ ସମନ୍ୱିତ ତନଖି ଫାଟକ ହେଉଛି ଦ୍ୱିତୀୟ । ପୂର୍ବରୁ ଅଗରତାଲା(ଭାରତ) – ଆଖୌରା(ବାଂଲାଦେଶ) ସୀମାନ୍ତରେ ପ୍ରଥମ ସମନ୍ୱିତ ତନଖି ଫାଟକ ପ୍ରତିଷ୍ଠା କରାଯାଇଥିଲା । ଦକ୍ଷିଣ ଏସିଆରେ ଏହା ହେଉଛି ସର୍ବବୃହତ ସୀମାନ୍ତ ବ୍ୟବସାୟ ତନଖି ଫାଟକ (ଭୂବନ୍ଦର) । ପେଟ୍ରାପୋଲଠାରେ ଏବେ ଆଧୁନିକ ତଥା ସମନ୍ୱିତ ସୀମାନ୍ତ ତନଖି ଫାଟକ କାର୍ଯ୍ୟକ୍ଷମ ହେବା ଦ୍ୱାରା ବେପାର ବଣିଜର ଆକାର ଦ୍ୱିଗୁଣିତ ହେବ । ମାଲପରିବହନ ସମୟ ଓ ଖର୍ଚ୍ଚ ହ୍ରାସ ଯୋଗୁ ଆଖପାଖ ଅଞ୍ଚଳର ବ୍ୟବସାୟୀ ସମୁଦାୟ ବିଶେଷ ଭାବେ ଲାଭବାନ ହେବେ । ଏଭଳି ଅତ୍ୟାଧୁନିକ ସୀମାନ୍ତ ତନଖି ଫାଟକ ଦୁଇ ଦେଶ ମଧ୍ୟରେ ଯୋଗାଯୋଗ ତଥା ବ୍ୟବସାୟ ବାଣିଜ୍ୟକୁ ବଢ଼ାଇବ ସହ ଦ୍ୱିପାକ୍ଷିକ ଆର୍ଥିକ ସମନ୍ୱୟକୁ ଶକ୍ତିଶାଳୀ କରିବ ।
ପ୍ରଧାନମନ୍ତ୍ରୀ ଚତୁର୍ଦ୍ଦଶ ବ୍ରିକସ ଶିଖର ସମ୍ମିଳନୀରେ ଯୋଗଦେଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୨ ଜୁନ ୨୩-୨୪ରେ ଚୀନର ରାଷ୍ଟ୍ରପତି ସି ଜିନପିଙ୍ଗଙ୍କ ଅଧ୍ୟକ୍ଷତାରେ ଆୟୋଜିତ ଚତୁର୍ଦ୍ଦଶ ବ୍ରିକସ ଶିଖର ସମ୍ମିଳନୀରେ ଭର୍ଚୁଆଲ ମାଧ୍ୟମରେ ଭାରତ ଯୋଗଦାନର ନେତୃତ୍ୱ ନେଇଥିଲେ । ବ୍ରାଜିଲ ରାଷ୍ଟ୍ରପତି ଜାୟର ବୋଲସୋନାରୋ, ରୁଷ ରାଷ୍ଟ୍ରପତି ଭ୍ଲାଦିମିର ପୁଟିନ ଏବଂ ଦକ୍ଷିଣ ଆଫ୍ରିକା ରାଷ୍ଟ୍ରପତି ସିରିଲ ରାମାଫୋସା ମଧ୍ୟ ଜୁନ ୨୩ ଶିଖର ସମ୍ମିଳନୀରେ ଯୋଗଦେଇଥିଲେ । ଶିଖର ସମ୍ମିଳନୀର ଅଣ-ବ୍ରିକସ କ୍ଷେତ୍ରର ବୈଶ୍ୱିକ ବିକାଶ ଉପରେ ଉଚ୍ଚସ୍ତରୀୟ କଥାବାର୍ତ୍ତା ଜୁନ ୨୪ରେ ଅନୁଷ୍ଠିତ ହୋଇଥିଲା । ଜୁନ ୨୩ରେ ନେତାମାନେ ଆତଙ୍କବାଦ, ବାଣିଜ୍ୟ, ସ୍ୱାସ୍ଥ୍ୟ, ପାରମ୍ପରିକ ଚିକିତ୍ସା, ପରିବେଶ, ବିଜ୍ଞାନ, ପ୍ରଯୁକ୍ତି ଓ ଅଭିନବକରଣ, କୃଷି, ବୈଷୟିକ ଓ ଧନ୍ଦାମୂଳକ ଶିକ୍ଷା ଏବଂ ତାଲିମ କ୍ଷେତ୍ର ଓ ବୈଶ୍ୱିକ ସନ୍ଦର୍ଭର ପ୍ରମୁଖ ପ୍ରସଙ୍ଗ ସମେତ ବହୁପାକ୍ଷିକ ବ୍ୟବସ୍ଥାରେ ସଂସ୍କାର, କୋଭିଡ-୧ ମହାମାରୀ, ବିଶ୍ୱ ଆର୍ଥିକ ସୁଧାର ଆଦି ବିଷୟ ଉପରେ ବିଚାରବିମର୍ଶ କରିଥିଲେ । ପ୍ରଧାନମନ୍ତ୍ରୀ ବି୍ରକସ ପରିଚିତିକୁ ସୁଦୃଢ଼ କରିବା ଏବଂ ବ୍ରିକସ ଦସ୍ତାବିଜ, ବ୍ରିକସ ରେଳପଥ ଗବେଷଣା ନେଟୱର୍କ ନିମନ୍ତେ ଅନଲାଇନ ଡାଟାବେସର ସ୍ଥାପନା ଏବଂ ଏମଏସଏମଇ ମଧ୍ୟରେ ସହଯୋଗକୁ ମଜଭୁତ କରିବା ଲାଗି ପ୍ରସ୍ତାବ ଦେଇଥିଲେ । ଭାରତ ବ୍ରିକସ ଦେଶଗୁଡ଼ିକର ଷ୍ଟାର୍ଟଅପ ମଧ୍ୟରେ ସମ୍ବନ୍ଧ ସୁଦୃଢ଼ ଲାଗି ଚଳିତବର୍ଷ ବ୍ରିକସ ଷ୍ଟାର୍ଟଅପ କାର୍ଯ୍ୟକ୍ରମ ଆୟୋଜନ କରିବ । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ବ୍ରିକସ ସଦସ୍ୟ ଭାବେ ଆମେ ପରସ୍ପରର ସୁରକ୍ଷା ସଂକ୍ରାନ୍ତ ସମସ୍ୟାଗୁଡ଼ିକୁ ବୁଝିବା ଆବଶ୍ୟକ ଏବଂ ଆତଙ୍କବାଦୀଙ୍କୁ ଚିହ୍ନଟ କରିବାରେ ଆପୋସ ସମର୍ଥନ ପ୍ରଦାନ କରିବା ଉଚିତ ଓ ଏହି ସମ୍ବେଦନଶୀଳ ପ୍ରସଙ୍ଗର ରାଜନୀତିକରଣ ହେବା ଉଚିତ ନୁହେଁ । ଶିଖର ସମ୍ମିଳନୀର ସମାପନ ଅବସରରେ ବ୍ରିକସ ନେତାମାନେ ‘ବେଜିଂ ଘୋଷଣା’କୁ ଆପଣାଇଥିଲେ । ଜୁନ ୨୪ରେ, ପ୍ରଧାନମନ୍ତ୍ରୀ ଆଫ୍ରିକା, ମଧ୍ୟ ଏସିଆ, ଦକ୍ଷିଣ ପୂର୍ବ ଏସିଆ ଏବଂ ପ୍ରଶାନ୍ତ ମହାସାଗରରୁ କ୍ୟାରିବିୟାନ ପର୍ଯ୍ୟନ୍ତ ଆଦି ସହ ଭାରତର ବିକାଶ ଭାଗୀଦାରିତା ଓ ଏକ ମୁକ୍ତ, ଉନ୍ମୁକ୍ତ, ଅନ୍ତର୍ଭୁକ୍ତି ଏବଂ ନିୟମ-ଆଧାରିତ ସମୁଦ୍ର କ୍ଷେତ୍ର ଉପରେ ଭାରତର ଧ୍ୟାନ, ଭାରତ ମହାସାଗରଠାରୁ ଆରମ୍ଭକରି ପ୍ରଶାନ୍ତ ମହାସାଗର କ୍ଷେତ୍ର ପର୍ଯ୍ୟନ୍ତ ସମସ୍ତ ଦେଶର ସାର୍ବଭୌମତ୍ୱ ତଥା କ୍ଷେତ୍ରୀୟ ଅଖଣ୍ଡତାର ସମ୍ମାନ ଓ ଏସିଆର ବଡ଼ ଅଂଶ ଭାବେ ବହୁପାକ୍ଷିକ ବ୍ୟବସ୍ଥାରେ ସଂସ୍କାର ଓ ବୈଶ୍ୱିକ ନିଷ୍ପତ୍ତି ଗ୍ରହଣରେ ସମଗ୍ର ଆଫି୍ରକା ଓ ଲାଟିନ ଆମେରିକାର ସ୍ୱର ନ ଥିବା ବାବଦରେ ମଧ୍ୟ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ସର୍କୁଲାର ଅର୍ଥ ବ୍ୟବସ୍ଥାର ଗୁରୁତ୍ୱ ଉପରେ ମଧ୍ୟ ଜୋର ଦେଇଥିଲେ ଏବଂ ପ୍ରତିଭାଗୀ ଦେଶଗୁଡ଼ିକର ନାଗରିକଙ୍କୁ ପରିବେଶ ପାଇଁ ଜୀବନଶୈଳୀ (ଲାଇଫ) ଅଭିଯାନରେ ସାମିଲ ହେବା ଲାଗି ଆହ୍ୱାନ ଦେଇଥିଲେ । ଅଂଶଗ୍ରହଣକାରୀ ଅତିଥି ଦେଶଗୁଡ଼ିକ ମଧ୍ୟରେ ଆଲଜେରିଆ, ଆର୍ଜେଣ୍ଟିନା, କାମ୍ବୋଡିଆ, ଇଜିପ୍ଟ, ଇଥିଓପିଆ, ଫିଜି, ଇଣ୍ଡୋନେସିଆ, ଇରାନ, କାଜାଖସ୍ତାନ, ମାଲେସିଆ, ସେନେଗଲ, ଥାଇଲାଣ୍ଡ ଏବଂ ଉଜବେକିସ୍ତାନ ସାମିଲ ଥିଲେ । ଏହା ପୂର୍ବରୁ, ଜୁନ ୨୨ରେ ବି୍ରକସ ବିଜନେସ ଫୋରମର ଉଦଘାଟନ ସମାରୋହରେ ଦେଇଥିବା ନିଜର ମୁଖ୍ୟ ସମ୍ଭାଷଣରେ ପ୍ରଧାନମନ୍ତ୍ରୀ ବି୍ରକସ ବ୍ୟବସାୟ ପରିଷଦ ଓ ବି୍ରକସ ମହିଳା ବ୍ୟବସାୟ ସଂଗଠନର ପ୍ରଶଂସା କରିଥିଲେ, ଯେଉଁମାନେ କି କୋଭିଡ-୧୯ ମହାମାରୀ ସତ୍ତ୍ୱେ ନିଜ କାର୍ଯ୍ୟ ଜାରି ରଖିଥିଲେ । ପ୍ରଧାନମନ୍ତ୍ରୀ ବ୍ରିକସ ବ୍ୟବସାୟ ସମୁଦାୟଙ୍କୁ ସାମାଜିକ ତଥା ଆର୍ଥିକ ଆହ୍ୱାନ, ଷ୍ଟାର୍ଟଅପ ଓ ଏମଏସଏମଇ ନିମନ୍ତେ ପ୍ରଯୁକ୍ତି ଆଧାରିତ ସମାଧାନ କ୍ଷେତ୍ରରେ ଆହୁରି ସହଯୋଗ କରିବା ଲାଗି ପରାମର୍ଶ ଦେଇଥିଲେ ।
ଭାରତୀୟ ଆଭ୍ୟନ୍ତରୀଣ ଜଳପଥ ସଂସ୍ଥା ଦ୍ଵାରା 2017-18ରେ 660 କୋଟି ଟଙ୍କାର ସରକାରୀ ବଣ୍ଡ ଜାରି ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି କେନ୍ଦ୍ର କ୍ୟାବିନେଟର ଗୁରୁତ୍ୱପୂର୍ଣ୍ଣ ବୈଠକ ଅନୁଷ୍ଠିତ ହୋଇଯାଇଛି । ଏହି ବୈଠକରେ 2017-18 ଆର୍ଥିକ ବର୍ଷରେ ଭାରତୀୟ ଆଭ୍ୟନ୍ତରୀଣ ଜଳପଥ ପ୍ରାଧିକରଣ ଦ୍ୱାରା ଭାରତ ସରକାର 660 କୋଟି ଟଙ୍କାର ଅତିରିକ୍ତ ବଜେଟାରୀ ବଣ୍ଡ ଉଠାଣ ପୁନଃବୈଧୀକରଣ ଅନୁମତି ପ୍ରସ୍ତାବକୁ ସ୍ୱୀକୃତି ପ୍ରଦାନ କରାଯାଇଛି । ଏହି ବଣ୍ଡ ଜାରିରୁ ଲବ୍ଧ ଅର୍ଥକୁ IWAI ଦ୍ୱାର ଜାତୀୟ ଜଳପଥଗୁଡିକର ବିକାଶ ଏବଂ ରକ୍ଷଣାବେକ୍ଷଣ ଦିଗରେ ବ୍ୟୟ କରାଯିବ ଯାହାକି ଜାତୀୟ ଜଳପଥ ଆଇନ 2016 (12.04.2016 ଠାରୁ କାର୍ଯ୍ୟକାରୀ) ଅନୁସାରେ ହେବ । ଏହି ବଣ୍ଡ ଲବ୍ଧ ଅର୍ଥକୁ କେବଳ ମୂଳପୁଞ୍ଜି ଯଥା ଭିତ୍ତିଭୂମି ବିକାଶ ଦିଗରେ ବ୍ୟୟ କରାଯିବ । ଚିହ୍ନିତ ଜାତୀୟ ପଳପଥ ଗୁଡିକର ଭିତ୍ତିଭୂମି ବିକାଶ ନିମନ୍ତେ 2017-18 ଆର୍ଥିକ ବର୍ଷରେ ପ୍ରାୟ 2412.50 କୋଟି ଟଙ୍କା ବ୍ୟୟ କରାଯିବ ବୋଲି ଆକଳନ କରାଯାଇଛି । 12.04.2017 ରେ ବିଶ୍ୱବ୍ୟାଙ୍କ ଜଳମାର୍ଗ ବିକାଶ ପ୍ରକଳ୍ପ ସକାଶେ 375 ନିୟୁତ ଡଲାର ଋଣ ଆକାରରେ ଯୋଗେଇ ଦେଇଛି । 2017-18ରେ JMVP ପାଇଁ ବ୍ୟୟ ହେବାକୁ ଥିବା ମୋଟ 1715 କୋଟି ଟଙ୍କାରୁ ବିଶ୍ୱବ୍ୟାଙ୍କ 857.50 କୋଟି ଟଙ୍କା ପ୍ରଦାନ କରିବ । 2017-18 ରେ ଏଥିପାଇଁ ମୋଟ 2412.50 କୋଟି ଟଙ୍କା ଆବଶ୍ୟକ ପଡିବାର ଅନୁମାନ କରାଯାଉଛି । ତେଣୁ ବଣ୍ଡ ଜାରି କରି ଆବଶ୍ୟକ ଅର୍ଥ ସଂଗ୍ରହର ଲକ୍ଷ୍ୟ ରଖାଯାଇଛି ।
ପୂର୍ବତନ କର୍ଣ୍ଣାଟକ ମୁଖ୍ୟମନ୍ତ୍ରୀ ଏନ. ଧରମ ସିଂହଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ କର୍ଣ୍ଣାଟକ ମୁଖ୍ୟମନ୍ତ୍ରୀ ଶ୍ରୀ ଏନ. ଧରମ ସିଂହଙ୍କ ବିୟୋଗ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ପୂର୍ବତନ କର୍ଣ୍ଣାଟକ ମୁଖ୍ୟମନ୍ତ୍ରୀ ଶ୍ରୀ ଏନ. ଧରମ ସିଂହଙ୍କ ଦେହାନ୍ତ ଏକ ଦୁଃଖଦ ଘଟଣା । ଏହି ଦୁଃଖଦ ସମୟରେ ଶ୍ରୀ ସିଂହଙ୍କ ଶୋକ ସନ୍ତପ୍ତ ପରିବାର ତଥା ଅନୁଗାମୀଙ୍କ ପ୍ରତି ମୋର ସମବେଦନା । କର୍ଣ୍ଣାଟକ ଏବଂ ଜାତୀୟ ରାଜନୀତିରେ ଶ୍ରୀ ସିଂହଙ୍କ ଅଗାଧ ଅନୁଭୂତି ରହିଥିଲା । ସମାଜ ପ୍ରତି ତାଙ୍କର ଅବଦାନ ସ୍ମରଣୀୟ ହୋଇ ରହିବ,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।